Document ID: 32003R1059

Az Európai Parlament és a Tanács 1059/2003/EK rendelete
(2003. május 26.)
a statisztikai célú területi egységek nómenklatúrájának (NUTS) létrehozásáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára [1],
tekintettel az Európai Gazdasági és Szociális Bizottság véleményére [2],
tekintettel a Régiók Bizottságának véleményére [3],
a Szerződés 251. cikkében megállapított eljárásnak megfelelően [4],
mivel:
(1) A statisztikák felhasználói növekvő összehangolási igényüket fejezik ki annak érdekében, hogy az Európai Unió egész területén összehasonlítható adatokat kapjanak. A belső piac működése érdekében a nemzeti és a közösségi statisztikák gyűjtésére, továbbítására és közzétételére vonatkozó statisztikai szabványokra van szükség ahhoz, hogy az egységes piac valamennyi szereplőjét el tudják látni összehasonlítható statisztikai adatokkal. Ebben az összefüggésben az osztályozás fontos eszköze az összehasonlítható statisztikák gyűjtésének, összeállításának és terjesztésének.
(2) A regionális statisztikák az európai statisztikai rendszer alapkövei. Azokat számos célra használják fel. Az európai regionális statisztikákat hosszú évek óta a "Statisztikai célú területi egységek nómenklatúrája" (a továbbiakban: NUTS) elnevezésű közös regionális osztályozás alapján gyűjtik, állítják össze és terjesztik. Most helyénvaló ezt a regionális osztályozást jogi keretbe foglalni, és egyértelmű szabályokat bevezetni a fenti osztályozás jövőbeni módosításaihoz. A NUTS-osztályozás nem zárhatja ki egyéb albontások vagy osztályozások meglétét.
(3) Ennek megfelelően Bizottságnak továbbított valamennyi - területi egységekre bontott - tagállami statisztikának adott esetben a NUTS-osztályozást kell használnia.
(4) A fentiek elemzése és terjesztése során a Bizottságnak a területi egységek szerint osztályozott valamennyi statisztikához adott esetben a NUTS-osztályozást kell használnia.
(5) A regionális statisztikákhoz e statisztikák nemzeti és európai szintű céljától függően különböző szintekre van szükség. Helyénvaló, hogy az európai regionális NUTS-osztályozásnak legalább három részletezett hierarchikus szintje legyen. Ha a tagállamok szükségesnek tartják, lehetnek további NUTS-szintjeik is.
(6) A NUTS-osztályozás megfelelő alkalmazásához szükség van a 3. NUTS-szinthez tartozó régiók jelenlegi területi összetételére vonatkozó információkra, és ezért ezeket rendszeresen továbbítani kell a Bizottságnak.
(7) A régiók meghatározásához tárgyilagos ismérvekre van szükség annak érdekében, hogy biztosítsák a pártatlanságot a regionális statisztikák összeállításakor és felhasználásakor.
(8) A regionális statisztikák felhasználóinak a nómenklatúra hosszú távú stabilitására van szükségük. Ezért a NUTS-osztályozást nem szabad túl gyakran módosítani. E rendelet hosszú távon a szabályok nagyobb stabilitását biztosítja.
(9) A regionális statisztikák összehasonlíthatósága megköveteli, hogy a régiók a népesség tekintetében összehasonlítható méretűek legyenek. E cél elérése érdekében a NUTS-osztályozás módosításainak - a népesség mérete tekintetében - homogénebbé kell tenniük a regionális szerkezetet.
(10) Az aktuális politikai, közigazgatási és intézményi helyzetet is tiszteletben kell tartani. A nem közigazgatási egységeknek tükrözniük kell a gazdasági, társadalmi, történelmi, kulturális, földrajzi vagy környezeti körülményeket.
(11) Hivatkozni kell az osztályozás alapjául szolgáló "népesség" meghatározására.
(12) A NUTS-osztályozás a tagállamok gazdasági területére korlátozódik, és nem biztosítja annak a területnek a teljes lefedettségét, amelyre az Európai Közösséget létrehozó szerződés vonatkozik. Közösségi célokra való alkalmazását így mindig eseti alapon kell megvizsgálni. Minden egyes ország gazdasági területe - ahogyan a 91/450/EGK bizottsági határozat [5] meghatározza - magában foglal olyan régión kívüli területet is, amely a gazdasági területnek egyetlen régióhoz sem kapcsolható részeiből áll (légtér, felségvizek és a kontinentális talapzat, területi enklávék - különösen a nagykövetségek, konzulátusok és katonai támaszpontok -, valamint a kontinentális talapzaton kívül a nemzetközi vizeken található kőolaj-, földgáz- stb. lelőhelyek, amelyeken a térség rezidens gazdasági egységei dolgoznak). A NUTS-osztályozásnak lehetővé kell tennie az ilyen régión kívüli területre vonatkozó statisztikák kialakításának lehetőségét is.
(13) A NUTS-osztályozás módosításai a tagállamokkal folytatott szoros együttműködést követelnek meg.
(14) Mivel a javasolt cselekvés célkitűzését - nevezetesen a regionális statisztikák összehangolását - a tagállamok nem tudják kellőképpen megvalósítani, és ezért azt közösségi szinten jobban meg lehet valósítani, a Közösség - a Szerződés 5. cikkében megállapított szubszidiaritás elvének megfelelően - intézkedéseket fogadhat el. A fenti cikkben megállapított arányosság elvének megfelelően e rendelet nem megy túl a fenti célkitűzés megvalósításához szükséges mértéken.
(15) Az e rendeletben meghatározott NUTS-osztályozás mind ez idáig az Európai Közösségek Statisztikai Hivatala által a nemzeti statisztikai intézetekkel együttműködve létrehozott "Statisztikai célú területi egységek nómenklatúrája (NUTS)" helyébe lép. Ebből következően a közösségi jogi aktusokban a "Statisztikai célú területi egységek nómenklatúrája (NUTS)"-ra történő valamennyi hivatkozást az e rendeletben meghatározott NUTS-osztályozásra való hivatkozásként kell érteni.
(16) A közösségi statisztikákról szóló, 1997. február 17-i 322/97/EK tanácsi rendelet [6] képezi e rendelet rendelkezéseinek hivatkozási keretét.
(17) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak [7] megfelelően kell elfogadni.
(18) A 89/382/EGK, Euratom tanácsi határozattal [8] létrehozott statisztikai programbizottsággal az említett rendelet 3. cikkének megfelelően konzultációt folytattak,
ELFOGADTA EZT A RENDELETET:
1. cikk
Tárgy
(1) E rendelet célja egy közös statisztikai célú területi osztályozás - a továbbiakban: NUTS - kialakítása annak érdekében, hogy lehetővé tegyék az összehangolt regionális statisztikák Közösségen belüli gyűjtését, összeállítását és terjesztését.
(2) Az I. mellékletben meghatározott NUTS-osztályozás az Európai Közösségek Statisztikai Hivatala által a nemzeti statisztikai intézetekkel együttműködve létrehozott "Statisztikai célú területi egységek nómenklatúrája (NUTS)" helyébe lép.
2. cikk
Szerkezet
(1) A 91/450/EGK határozat értelmében a NUTS-osztályozás a tagállamok gazdasági területét területi egységekre osztja fel. Minden egyes területi egységhez egyedi kódot és nevet rendel.
(2) A NUTS-osztályozás egy hierarchikus jellegű nómenklatúra. Minden tagállamot 1. NUTS-szintű területi egységekre oszt fel, amelyek mindegyike 2. NUTS-szintű területi egységekre osztódik, ezek pedig 3. NUTS-szintű területi egységekre osztódnak.
(3) Egy adott területi egységet azonban több NUTS-szintre is be lehet sorolni.
(4) Ugyanazon a NUTS-szinten az ugyanabban a tagállamban található két különböző területi egység nem azonosítható ugyanazzal a névvel. Amennyiben a különböző tagállamokban található két területi egységnek ugyanaz a neve, a területi egységek nevét kiegészítik az országazonosító jellel.
(5) Minden egyes tagállamban az adott tagállam határozatával tovább részletezett hierarchikus szintek hozhatók létre, amelyekkel a 3. NUTS-szintet osztják fel. Az e rendelet hatálybalépésétől számított két éven belül a Bizottság a tagállamokkal folytatott konzultációt követően közleményt nyújt be az Európai Parlamentnek és a Tanácsnak a részletesebb NUTS-osztályozás európai szintű szabályai létrehozásának helyénvalóságáról.
3. cikk
Osztályozási ismérvek
(1) A tagállamokon belül meglevő közigazgatási egységek képezik a területi egységek meghatározására felhasznált első ismérvet.
E célból a "közigazgatási egység" olyan közigazgatási hatósággal rendelkező földrajzi terület, amely a tagállam jogi és intézményi keretén belül rendelkezik a fenti területre vonatkozó közigazgatási vagy politikai döntéshozatali hatáskörrel.
(2) Annak érdekében, hogy megállapítsák a vonatkozó NUTS-szintet, amelybe egy tagállam közigazgatási egységeinek adott osztályát be kell sorolni, a közigazgatási egységek ezen osztálya átlagos méretének a következő népesség-küszöbértékeken belül kell lennie:
Szint | Legalább | Legfeljebb |
NUTS 1 | 3 millió | 7 millió |
NUTS 2 | 800000 | 3 millió |
NUTS 3 | 150000 | 800000 |
Amennyiben egy tagállam teljes népessége egy adott NUTS-szintre vonatkozó alsó küszöbérték alatt van, ezen a szinten az egész tagállam egyetlen NUTS területi egységet alkot.
(3) E rendelet alkalmazásában egy területi egység népessége azokból a személyekből áll, akiknek szokásos lakóhelye a fenti területen található.
(4) A NUTS-osztályozáshoz felhasznált meglévő közigazgatási egységeket a II. melléklet határozza meg. A II. melléklet módosításait a 7. cikk (2) bekezdésében említett szabályozási bizottsági eljárásnak megfelelően kell elfogadni.
(5) Ha egy adott NUTS-szinthez egy tagállamban - a (2) bekezdésben említett ismérvnek megfelelően - nincs megfelelő méretű közigazgatási egység, e NUTS-szintet megfelelő számú, egymással határos, meglévő kisebb közigazgatási egység összevonásával kell képezni. Az ilyen összevonás olyan vonatkozó ismérveket vesz figyelembe, mint a földrajzi, társadalmi-gazdasági, történelmi, kulturális vagy környezeti körülmények.
Az így keletkezett összevont egységek a továbbiakban: nem közigazgatási egységek. Valamely tagállam adott NUTS-szintjére besorolt nem közigazgatási egységei méretének a (2) bekezdésben említett népesség-küszöbértékeken belül kell lennie.
A 7. cikk (2) bekezdésében említett szabályozási eljárásnak megfelelően azonban egyes nem közigazgatási egységek - sajátos földrajzi, társadalmi-gazdasági, történelmi, kulturális vagy környezeti körülmények miatt - eltérhetnek a fenti küszöbértékektől, különösen a szigeteken és a legkülső régiókban.
4. cikk
A NUTS alkotóelemei
(1) Az e rendelet hatálybalépésétől számított hat hónapon belül a Bizottság - a tagállamok által továbbítottaknak megfelelően - közzéteszi minden egyes 3. NUTS-szintű területi egység III. mellékletben megállapított kisebb közigazgatási egységekben kifejezett alkotóelemeit.
A III. melléklet módosításait a 7. cikk (2) bekezdésében említett szabályozási eljárásnak megfelelően kell elfogadni.
(2) A tagállamok minden év első hat hónapján belül, a Bizottság által kért elektronikus formában, továbbítják a Bizottságnak az alkotóelemek előző évre vonatkozó minden olyan változását, amely érintheti a 3. NUTS-szint határait.
5. cikk
A NUTS módosításai
(1) A tagállamok értesítik a Bizottságot:
a) a közigazgatási egységekben bekövetkezett valamennyi változásról, amennyiben az érintheti az I. mellékletben megállapított NUTS-osztályozást, vagy a II. és III. melléklet tartalmát;
b) minden egyéb, nemzeti szintű változásról, amely a 3. cikkben megállapított osztályozási ismérveknek megfelelően érintheti a NUTS-osztályozást.
(2) A 3. NUTS-szintű határoknak a III. mellékletben megállapított kisebb közigazgatási egységek változásai miatt bekövetkező változásai:
a) nem tekinthetők a NUTS módosításainak, amennyiben az érintett 3. NUTS-szintű területi egységek legfeljebb egy százalékával megegyező népesség átvitelét vonják maguk után;
b) e cikk (3) bekezdésének megfelelően a NUTS módosításainak tekintendők, amennyiben az érintett 3. NUTS-szintű területi egységek népessége több mint egy százalékának átvitelét vonják maguk után.
(3) Egy tagállamnak a 3. cikk (5) bekezdésében említett nem közigazgatási egységeire vonatkozó NUTS akkor módosítható, ha a módosítás az érintett NUTS-szinten a népesség tekintetében csökkenti minden EU területi egység méretének a szórását.
(4) A NUTS-osztályozás módosításait a 7. cikk (2) bekezdésében említett szabályozási eljárásnak megfelelően legfeljebb háromévenként a naptári év második felében, a 3. cikkben meghatározott ismérvek alapján fogadják el. Mindazonáltal, ha egy tagállamban a vonatkozó közigazgatási szerkezetet jelentősen átszervezik, a NUTS-osztályozás módosításait háromévesnél kisebb időközönként is el lehet fogadni.
A Bizottságnak az első albekezdésben említett, az adatok Bizottsághoz történő továbbítására vonatkozó végrehajtási intézkedései az elfogadásukat követő második év január 1-jén lépnek hatályba.
(5) Ha a NUTS-osztályozást módosítják, az érintett tagállam a korábban továbbított adatok helyettesítése céljából az új regionális bontás idősorait továbbítja a Bizottsághoz. Az idősorok és azok hosszának jegyzékét a 7. cikk (2) bekezdésében említett szabályozási eljárásnak megfelelően határozzák meg, figyelembe véve, hogy egyáltalán átadhatók-e. Ezeket az idősorokat a NUTS-osztályozás módosításától számított két éven belül kell megadni.
6. cikk
Igazgatás
A Bizottság meghozza azokat az intézkedéseket, amelyek szükségesek ahhoz, hogy biztosítsák a NUTS-osztályozás következetes igazgatását. Ezek az intézkedések különösen magukban foglalhatják:
a) a NUTS-ra vonatkozó magyarázó megjegyzések elkészítését és frissítését;
b) a NUTS bevezetése során a tagállamok területi egységeinek osztályozásában felmerült problémák vizsgálatát.
7. cikk
Eljárás
(1) A Bizottságot munkájában a 89/382/EGK, Euratom határozat 1. cikkével létrehozott statisztikai programbizottság (a továbbiakban: bizottság) segíti.
(2) Az e bekezdésre történő hivatkozás esetén az 1999/468/EK határozat 5. és 7. cikkét kell alkalmazni, tekintettel annak 8. cikke rendelkezéseire.
Az 1999/468/EK határozat 5. cikkének (6) bekezdésében meghatározott időtartamot három hónapban rögzítik.
(3) A bizottság elfogadja eljárási szabályzatát.
8. cikk
Jelentés
Az e rendelet hatálybalépésétől számított három éven belül a Bizottság jelentést nyújt be az Európai Parlamentnek és a Tanácsnak e rendelet végrehajtásáról.
9. cikk
Hatálybalépés
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 26-án.

Labels: 10
19